ຕອນເຊົ້າວັນທີ 3 ຕຸລາ 2022, ທີ່ຫ້ອງວ່າການສູນກາງພັກ, ສະຫາຍທອງລຸນສີສຸລິດ, ປະທານປະເທດແຫ່ງສາທາລະນະລັດປະຊາທິປະໄຕປະຊາຊົນລາວ ໄດ້ຕ້ອນຮັບການເຂົ້າຢ້ຽມຂໍ່ານັບ ຂອງສະຫາຍມານູເອັນມາເຣໂຣກຣູຊ໌ (Manuel Marrero Cruz), ນາຍົກລັດຖະມົນຕີ ແຫ່ງສາທາລະນະລັດກູບາ ໃນໂອກາດເດີນທາງຢ້ຽມຢາມສາທາລະນະລັດປະຊາທິປະໄຕປະຊາຊົນລາວ ຢ່າງເປັນທາງການ ໃນວັນທີ 2-4 ຕຸລາ 2022.
ສະຫາຍທອງລຸນ ສີສຸລິດ ໄດ້ສະແດງຄວາມຍິນດີຕ້ອນຮັບອັນອົບອຸ່ນ ແລະຕີລາຄາສູງ ຕໍ່ການຢ້ຽມຢາມສາທາລະນະລັດປະຊາທິປະໄຕປະຊາຊົນລາວ ຂອງສະຫາຍມານູເອັນມາເຣ ໂຣກຣູຊ໌ ແລະຄະນະໃນຄັ້ງນີ້, ເຊິ່ງຖືວ່າເປັນຄັ້ງທໍາອິດຂອງການຢ້ຽມຢາມຂັ້ນນາຍົກລັດຖະມົນຕີ ແລະເປັນຄັ້ງປະຫວັດສາດ ທີ່ມີຄວາມໝາຍສໍາຄັນປະກອບສ່ວນເຂົ້າໃນການສືບຕໍ່ຮັດແໜ້ນແລະເສີມຂະຫຍາຍສາຍພົວພັນມິດຕະພາບ ແລະການຮ່ວມມືຖານສະຫາຍອ້າຍນ້ອງລະຫວ່າງສອງປະເທດລາວ-ກູບາ ໃຫ້ແໜ້ນ ແຟ້ນຍິ່ງໆຂຶ້ນ.
ໃນໂອກາດດຽວກັນນີ້, ສະຫາຍມານູເອັນມາເຣໂຣກຣູຊ໌ ກໍ່ໄດ້ສະແດງຄວາມຂອບໃຈ ຢ່າງຈິງໃຈ ຕໍ່ການຕ້ອນຮັບອັນອົບອຸ່ນຄັ້ງນີ້, ພ້ອມທັງໄດ້ແຈ້ງໃຫ້ສະຫາຍທອງລຸນ ສີສຸລິດ ຊາບກ່ຽວກັບຜົນການ ພົບປະກັບສະຫາຍນາຍົກລັດຖະມົນຕີ ພັນຄໍາ ວິພາວັນ ໃນວັນທີ 2 ຕຸລາຜ່ານມາ, ເຊິ່ງສອງຝ່າຍ ໄດ້ແຈ້ງສະພາບພາຍໃນໃຫ້ກັນຊາບ, ໄດ້ທົບທວນຄືນການພົວພັນຮ່ວມມືສອງຝ່າຍໃນດ້ານຕ່າງໆ ໃນໄລຍະຜ່ານມາ, ປຶກສາຫາລືທິດທາງແຜນການຮ່ວມມືໃນຕໍ່ໜ້າທັງໃນຂອບສອງຝ່າຍແລະຫຼາຍຝ່າຍ, ລວມເຖິງການແລກປ່ຽນຄໍາຄິດເຫັນ, ເຊິ່ງກັນແລະກັນກ່ຽວກັບສະພາບການພົ້ນເດັ່ນຂອງພາກພື້ນ ແລະ ສາກົນ ທີ່ສອງຝ່າຍມີຄວາມສົນໃຈຮ່ວມກັນ. ພ້ອມນີ້, ສະຫາຍມານູເອັນມາເຣໂຣກຣູຊ໌ກໍ່ໄດ້ນໍາເອົາ ຄໍາຢື້ຢາມຖາມຂ່າວ ແລະຄໍາເຊື້ອເຊີນຂອງສະຫາຍມີເກັນດີເອັດສ-ກາແນນ, ເລຂາທີໜຶ່ງ ຄະນະບໍລິ ຫານງານສູນກາງພັກກອມມູນິດກູບາ, ປະທານປະເທດແຫ່ງສາທາລະນະລັດກູບາ ເຖິງສະຫາຍ ທອງລຸນ ສີສຸລິດ ເດີນທາງຢ້ຽມຢາມ ກູບາໃນໂອກາດອັນເໝາະສົມ.
ພ້ອມດຽວກັນນີ້, ສະຫາຍທອງລຸນ ສີສຸລິດ ກໍ່ໄດ້ສະແດງຄວາມຊົມເຊີຍແລະຕີລາຄາສູງ ຕໍ່ຜົນສໍາເລັດ ຂອງການພົບປະສອງຝ່າຍຂອງສອງນາຍົກລັດຖະມົນຕີ, ພ້ອມທັງສະແດງຄວາມ ປິຕິຍິນດີ ທີ່ເຫັນເຫັນວ່າສາຍພົວພັນມິດຕະພາບອັນເປັນມູນເຊື້ອລະຫວ່າງສອງພັກ, ສອງລັດ ແລະປະຊາຊົນສອງຊາດລາວ-ກູບາ ຍັງສືບຕໍ່ໄດ້ຮັບການເສີມຂະຫຍາຍຢ່າງບໍ່ຢຸດຢັ້ງ ເຖິງແມ່ນວ່າ ສອງປະເທດຈະຢູ່ຫ່າງໄກກັນກໍ່ຕາມ, ເຊິ່ງສະແດງອອກໃນການພົວພັນທາງດ້ານການເມືອງ ລະຫວ່າງ ສອງປະເທດສືບຕໍ່ໜັກແໜ້ນ, ສອງຝ່າຍມີຄວາມເຂົ້າອົກເຂົ້າໃຈກັນດີ, ມີທັດສະນະຄ້າຍຄືກັນຕໍ່ຫຼາຍໆ ບັນຫາ ແລະສະໜັບສະໜູນຊ່ວຍເຫຼືອເຊິ່ງກັນແລະກັນໃນດ້ານຕ່າງໆ ໃນຂອບສອງຝ່າຍ ແລະ ຫຼາຍຝ່າຍ ລວມທັງໃນເວທີພາກພື້ນແລະສາກົນ ນັບແຕ່ສະໄໝຕໍ່ສູ້ກູ້ຊາດຈົນເຖິງປັດຈຸບັນ.
ພ້ອມນີ້, ສະຫາຍທອງລຸນ ສີສຸລິດ ກໍ່ໄດ້ຢືນຢັນຄືນວ່າພັກ, ລັດ ແລະປະຊາຊົນລາວ ບັນດາເຜົ່າ ຈະສືບຕໍ່ເຮັດສຸດຄວາມສາມາດຮ່ວມກັບພັກ, ລັດ ແລະປະຊາຊົນກູບາອ້າຍນ້ອງ ປົກປັກຮັກສາ ແລະ ເພີ່ມພູນຄູນສ້າງສາຍພົວພັນມິດຕະພາບທີ່ເປັນມູນເຊື້ອມາແຕ່ດົນນານ ລະຫວ່າງສອງຊາດລາວ-ກູບາໃຫ້ນັບມື້ນັບຈະເລີນງອກງາມແລະແຕກດອກອອກຜົນ ຍິ່ງໆ ຂຶ້ນເພື່ອນໍາເອົາຜົນປະໂຫຍດຕົວຈິງທີ່ເປັນຮູບປະທຳມາສູ່ປະຊາຊົນສອງຊາດ, ພິເສດສອງຝ່າຍ ຈະຮ່ວມກັນສະເຫຼີມສະຫຼອງຄົບຮອບ 50 ປີການສ້າງຕັ້ງສາຍພົວພັນການທູດລາວ-ກູບາໃນປີ 2024 ແລະຍັງໄດ້ເນັ້ນຕື່ມວ່າສອງຝ່າຍຄວນສືບຕໍ່ເພີ່ມທະວີການຮ່ວມມືກັນໃນວຽກງານ ແລະຂະແໜງການ ຕ່າງໆເຊັ່ນ: ການສຶກສາ, ກິລາ, ສາທາລະນະສຸກ, ລວມທັງຂະແໜງການໃໝ່ອື່ນໆທີ່ສອງຝ່າຍ ມີທ່າແຮງ; ສະຫາຍທອງລຸນສີສຸລິດກໍ່ໄດ້ສະແດງຄວາມຂອບໃຈຕໍ່ຄໍາຢື້ຢາມຖາມຂ່າວ ແລະ ຄໍາເຊື້ອເຊີນຂອງສະຫາຍມີເກັນດີເອັດສ-ກາແນນ, ພ້ອມທັງໄດ້ຝາກຄວາມຄິດຮອດຄິດເຖິງ, ຄໍາຢ້ຽມຢາມຖາມຂ່າວ ແລະຄຳອວຍພອນອັນປະເສີດຜ່ານສະຫາຍມານູເອັນມາເຣໂຣກຣູຊ໌ ໄປຍັງສະຫາຍມີເກັນດີເອັດສ-ກາແນນ, ເລຂາທີໜຶ່ງຄະນະບໍລິຫານງານສູນກາງພັກຄອມມູນິດກູບາ, ປະທານປະເທດແຫ່ງສາທາລະນະລັດກູບາ, ບັນດາສະຫາຍການນໍາພັກ-ລັດກູບາ ແລະປະຊາຊົນກູບາ ອ້າຍນ້ອງທຸກຖ້ວນຫນ້າ.